മഴക്കെടുതിയില് മരണം 19 ആയി, കൂട്ടിക്കലില് കാണാതായ എല്ലാവരുടെയും മൃതദേഹങ്ങള് ലഭിച്ചു, കൊക്കയാറില് കണ്ടെടുത്തത് കുട്ടികളുടെ മൃതശരീരങ്ങള് കോട്ടയം: കനത്ത മഴയില് ഉരുള്പൊട്ടലുണ്ടായ കോട്ടയം കൂട്ടിക്കലില് കാണാതായ എല്ലാവരുടെയും മൃതദേഹങ്ങള് കണ്ടെടുത്തു. ഉരുള്പൊട്ടലില് മരിച്ച പത്തുപേരുടെയും മലവെള്ളപാച്ചിലില് മരിച്ച രണ്ടുപേരുടെയും മൃതദേഹങ്ങളാണ് കണ്ടെടുത്തത്. ഇതോടെ തെരച്ചില് അവസാനിപ്പിച്ചു. കണ്ടെത്തിയതില് കാവാലി ഒട്ടലാങ്കല് മാര്ട്ടിന്, മക്കളായ,സ്നേഹ, സാന്ദ്ര ,പ്ലാപ്പള്ളിയില് മുണ്ടകശേരി റോഷ്നി, സരസമ്മ മോഹനന്, സോണിയ, മകന് അലന് എന്നിവരുടെ മൃതദേഹങ്ങള് തിരിച്ചറിഞ്ഞു. മാര്ട്ടിന്റെ ഭാര്യ, അമ്മ, മകള് എന്നിവരുടെ മൃതദേഹം ഇന്നലെത്തന്നെ കണ്ടെത്തിയിരുന്നു. ഒഴുക്കില്പ്പെട്ട് ഓലിക്കല് ഷാലറ്റ് , കുവപ്പള്ളിയില് രാജമ്മ എന്നിവരാണ് മരിച്ചത്. അതേസമയം, ഇടുക്കി കൊക്കയാറില് ഉരുള്പൊട്ടലില് കാണാതായവര്ക്കുവേണ്ടിയുള്ള തെരച്ചില് തുടരുകയാണ്. മൂന്ന് കുട്ടികളുടെ മൃതദേഹങ്ങള് ഇവിടെ കണ്ടെത്തി. അഫ്ന ഫൈസല് 8, അഫിയാന് ഫൈസല് 4, അംന 7 എന്നിവരുടെ മൃതദേഹങ്ങളാണ് കണ്ടെത്തിയത്. പുതഞ്ഞുകിടന്ന മണ്ണ് ജെ സി ബി ഉപയോഗിച്ച് നീക്കി പരിശോധിക്കുന്നതിന് ഇടയിലാണ് മൃതദേഹങ്ങള് കണ്ടെത്തിയത്. ഇനി അഞ്ചുപേരെയാണ് ഇവിടെ കണ്ടെത്താനുള്ളത്. അടിഞ്ഞുകിടക്കുന്ന കൂറ്റന് പാറകളും മരങ്ങളും രക്ഷാപ്രവര്ത്തനത്തിന്റെ വേഗം കുറയ്ക്കുന്നുണ്ട്. ഒഴിക്കില്പ്പെട്ട് കാണാതായ ആന്സി എന്ന വീട്ടമ്മയെ ഇതുവരെ കണ്ടെത്താന് കഴിഞ്ഞിട്ടില്ല. മഴക്കെടുതിയില് സംസ്ഥാനത്ത് ഇതുവരെ പത്തൊമ്ബത് പേര് മരിച്ചുവെന്നാണ് റിപ്പോര്ട്ട്. പെരുവന്താനം നിര്മലഗിരിയില് മലവെള്ളപാച്ചിലില് കാണാതായ വടശ്ശേരിയില് ജോജോയുടെ മൃതദേഹം കണ്ടെത്തിയിട്ടുണ്ട്. വീടിന് സമീപത്തെ മണ്ണും ചെളിയും നീക്കം ചെയ്യുന്നതിനിടെയാണ് ജോജോ മലവെള്ളപാച്ചിലില്പ്പെട്ടത്. മൃതദേഹം കാഞ്ഞിരപ്പള്ളി ജനറല് ആശുപത്രിയില് സൂക്ഷിച്ചിരിക്കുകയാണ്. റവന്യൂമന്ത്രി കെ.രാജന്റെ നേതൃത്വത്തിലുള്ള മന്ത്രിതല സംഘം ദുരന്തമേഖലകള് സന്ദര്ശിച്ച് രക്ഷാപ്രവര്ത്തനത്തിന്റെ പുരോഗതി വിലയിരുത്തി. ആവശ്യമെങ്കില് കൂടുതല് രക്ഷാപ്രവര്ത്തകരെയും യന്ത്രങ്ങളെയും സ്ഥലത്ത് എത്തിക്കും. മഴ കുറഞ്ഞത് രക്ഷാപ്രവര്ത്തനത്തിന്റെ വേഗം കൂട്ടിയിട്ടുണ്ട്.